**ELŐTERJESZTÉS**

**Szombathely Megyei Jogú Város Közgyűlése**

**2025. április 30-ai ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. április 14 - 15-én** a Megyei Jogú Városok Szövetsége közgyűlésén vettem részt Debrecenben.

**Április 14-én** dr. Horváth Attila alpolgármester úr fogadóórát tartott az Oladi Nyugdíjas Klubban.

**Április 16-án** Horváth Soma alpolgármester úr megnyitotta a SZEZON//RESS kiállítást a Szombathelyi Képtárban.

**Április 17-én** Horváth Soma alpolgármester úr a Vármegyeháza Dísztermében részt vett a „Kulturális egyeztető fórum - Szombathely és térsége” című rendezvényen.

**Április 17-én** Bokányi Adrienn tanácsnok asszony a Szombathely2030 10-éves gazdaságfejlesztési stratégiával kapcsolatos partnerségi találkozón, majd a VMGYSZ rendezvényén vett részt.

**Április 20-án** Kelemen Krisztián tanácsnok úr püspöki szentmisén vett részt a Székesegyházban, melyet dr. Székely János megyéspüspök celebrált.

 **Április 22-én** 90. születésnapja alkalmából köszöntöttem dr. Tauber György Jánosné szépkorút.

**Április 23-án** a Vas Vármegyei Területi Védelmi Bizottság ülésén vettem részt a Vármegyeháza Dísztermében.

**Április 23-án** Bokányi Adrienn tanácsnok asszony fogadóórát tartott a FÉHE épületében.

**Április 24-én** Horváth Soma alpolgármester úr részt vett az Ír Kultúra Napja alkalmából rendezett esemény megnyitóján az ELTE Savaria Campusán, majd a Bloomsday helyi szervezőivel fogadta őex. Ragnar Almqvist urat, Írország magyarországi nagykövetét.

**Április 24-én** Bokányi Adrienn tanácsnok asszony online előadást tartott „Szombathely2030 – A City Development Model Supporting the Twin Transition” címmel az Internation Workshop on Smart Cities (Nemzetközi Workshop Okos Városok számára) című rendezvényen, amit a Liszaboni Egyetem szervezett.

**Április 25-én** dr. László Győző, dr. Horváth Attila és Horváth Soma alpolgármester urakkal, valamint Bokányi Adrienn tanácsnok asszonnyal részt vettünk a szombathelyi MMIK épületében az egykori igazgató, Horváth György emlékére elhelyezett emléktábla avatási ünnepségén.

**Április 25-én** 90. születésnapja alkalmából köszöntöttem Rosta Józsefné szépkorút.

**Április 25-én** Bokányi Adrienn tanácsnok asszony szekcióvezetőként és előadóként vett részt az ELTE TáTK Zöldülő Gazdaság Konferencián, prezentációja a Fenntarthatóság és reziliencia Szombathely Megyei Jogú Város fejlesztési dokumentumaiban és projektjeiben címet viselte.

**Április 26-án** Bokányi Adrienn tanácsnok asszony a Tánc Világnapja megnyitóján vett részt és mondott beszédet.

**Április 27-én** dr. László Győző alpolgármester úrral részt vettünk a 21. alkalommal megrendezésre kerülő Herényi Virágút megnyitó ünnepségén. Az ünnepi szentmisét követően a Szent György templom előtti téren köszöntő beszédet mondtunk.

**Április 28-29-én** Bokányi Adrienn tanácsnok asszony az Interreg Europe OD4GROWTH projekt Varsóban megtartott partnerségi találkozóján vett részt és tartott előadást a Szombathely2030 10-éves gazdaság és városfejlesztési stratégiával kapcsolatban.

**Április 28-án** Szuhai Viktor tanácsnok úr a Német Nemzetiségi Önkormányzat testületi ülésén vett részt.

**Április 29-én** Budapesten a Megyei Jogú Városok Szövetsége munkacsoport-értekezletén vettem részt.

**Április 29-én** dr. Dukai Miklós, a Közigazgatási és Területfejlesztési Minisztérium önkormányzati államtitkára és dr. László Győző alpolgármester úr a Life Logos 4 Waters projekt keretében megrendezésre kerülő klímakonferencia megnyitóján köszöntötte a jelenlévőket. Németh Ákos tanácsnok úr a klímakonferencián adott elő Szombathely zöldfejlesztéseiből, külön kiemelve a JUSTNature Projektben elért eredményeket. A rendezvény a Klímabarát Települések Szövetsége jóvoltából került megrendezésre.

**Április 29-én** dr. Horváth Attila alpolgármester úr és Szuhai Viktor tanácsnok úr részt vettek a Vas Vármegyei Markusovszky Egyetemi Oktatókórház és Tudományos Bizottsága által rendezett Markusovszky Lajos emlékünnepélyen, mely keretében koszorút helyeztek el Markusovszky Lajos szobránál.

**Április 29-én** Szuhai Viktor tanácsnok úr a Roma Nemzetiségi Önkormányzat ülésén vett részt.

**Tisztelt Közgyűlés!**

A nemzeti köznevelésről szóló 2011. évi CXC. törvény (továbbiakban Nkt.) 73. § (3) bekezdésének rendelkezései szerint az iskolában a helyi közösségek érdekeinek képviseletére a szülők, a tanulók, a nevelőtestület, az intézmény székhelye szerinti települési önkormányzat, egyházi jogi személyek, a helyi gazdasági kamarák azonos számú képviselőjéből és a fenntartó delegáltjából álló intézményi tanács hozható létre.

Az Nkt. 73. § (5) bekezdése határozza meg az intézményi tanácsok jogállására, szervezetére, működésére vonatkozó szabályokat, mely szerint az intézményi tanács

a) jogi személy, amely hatósági nyilvántartásba vétellel jön létre, a hatósági nyilvántartást a hivatal vezeti,

b) székhelye azonos az érintett iskola székhelyével,

c) tagjait az intézményvezető bízza meg a delegálásra jogosultak véleménye alapján a feladat ellátására,

d) elnökének az választható meg, aki életvitelszerűen az intézmény székhelyével azonos településen lakik,

e) ügyrend alapján működik, az ügyrendet az intézményi tanács dolgozza ki és fogadja el azzal, hogy az elfogadott ügyrendet az intézményi tanács elnöke legkésőbb az elfogadást követő tizenötödik napon megküldi a hivatalnak jóváhagyásra,

f) ügyrendjének a hivatal által történt jóváhagyását követően az intézményi tanácsot a hivatal felveszi a hatósági nyilvántartásba,

g)  képviseletét az elnök látja el.

Az Nkt. 73. § (6)-(7) bekezdése rögzíti, hogy az intézményi tanács az iskola működésének támogatására alapítványt hozhat létre, továbbá, hogy „Az intézmény vezetője félévenként egy alkalommal beszámol az intézmény működéséről az intézményi tanácsnak, amely az intézmény működésével kapcsolatos álláspontját megfogalmazza és eljuttatja a fenntartó számára.”

Szombathely Megyei Jogú Város Önkormányzata az elmúlt években képviseltette magát a szombathelyi iskolák intézményi tanácsaiban. A Közgyűlés a 30/2020. (I.30.) Kgy. számú határozatában a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamra delegált Szombathely Megyei Jogú Város Önkormányzatának képviseletében tagokat az általános és középiskolákban működő intézményi tanácsokba.

Tekintettel arra, hogy a delegált tagok megbízatása lejárt, a Szombathelyi Tankerületi Központ azzal a kéréssel fordult Önkormányzatunkhoz, hogy az Önkormányzat a Szombathelyi Tankerületi Központ fenntartásában álló alábbi nevelési-oktatási intézmények intézményi tanácsaiba történő delegálásról dönteni szíveskedjék:

|  |  |  |
| --- | --- | --- |
| **Ssz.** | **Intézmény** | **Intézményi tanácsba önkormányzat részéről delegálandó személyek száma** |
| 1. | Dési Huber István Általános Iskola | 1 fő |
| 2. | Gothard Jenő Általános Iskola | 1 fő |
| 3. | Nyitra Utcai Általános Iskola | 1 fő |
| 4. | Oladi Általános Iskola | 3 fő |
| 5. | Paragvári Utcai Általános Iskola | 2 fő |
| 6. | Szombathelyi Bercsényi Miklós Általános Iskola | 1 fő |
| 7. | Szombathelyi Derkovits Gyula Általános Iskola | 1 fő |
| 8. | Szombathelyi Neumann János Általános Iskola | 2 fő |
| 9. | Szombathelyi Váci Mihály Általános Iskola és Alapfokú Művészeti Iskola | 1 fő |
| 10. | Szombathelyi Zrínyi Ilona Általános Iskola | 1 fő |
| 11. | Aranyhíd Egységes Gyógypedagógiai, Konduktív Pedagógiai Módszertani Intézmény, Óvoda, Általános Iskola, Szakiskola, Készségfejlesztő Iskola és Fejlesztő Nevelés-Oktatást Végző Iskola | 1 fő |
| 12. | Szombathelyi Bartók Béla Zeneiskola - Alapfokú Művészeti Iskola | 1 fő |
| 13. | Szombathelyi Kanizsai Dorottya Gimnázium | 1 fő |
| 14. | Szombathelyi Művészeti Szakgimnázium | 1 fő |
| 15. | Szombathelyi Nagy Lajos Gimnázium | 1 fő |

Javaslom, hogy az Önkormányzat képviseletében delegált tagok megbízatása a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamig szóljon.

Kérem a Tisztelt Közgyűlést, hogy az előterjesztést megtárgyalni, és a delegáltak személyéről dönteni szíveskedjék.

**2.**

**Tisztelt Közgyűlés!**

Szombathely Megyei Jogú Város Önkormányzata Közgyűlésének 4/2025. (II.28.) önkormányzati rendelete az önkormányzat 2025. évi költségvetéséről 13.§ (2) bekezdése értelmében minden esetben közgyűlési engedély szükséges a költségvetési szerv által benyújtandó pályázathoz, amennyiben a pályázat benyújtása önrészt igényel. Két közgyűlés közötti időszakban, indokolt esetben az engedélyt a polgármester jogosult megadni, amelyről a Közgyűlést a következő ülésén tájékoztatja.

A **Mesebolt** **Bábszínház** (továbbiakban: Bábszínház), mint partnerintézmény az Európai Együttműködésű Projekt (European Cooperation Projects) CREA-CULT-2025-COOP-1elnevezésű – önrészt igénylő - pályázaton, kíván részt venni az alábbiak szerint:

**Projekt címe: Puppetry for Youth**

**A projektben résztvevő intézmények:**

1. Európai Szabadúszó Művészek Egyesülete (ESZME) - pályázó

2. Vilniusi Teatras Lele (Litvánia)

3. Bialystok Teatr Lalek (Lengyelország)

4. Brnó Divadlo Radost (Csehország)

5. Vekker Csoport (Szlovákia)

6. Varsói Színművészeti Egyetem Bialystoki Bábtanszéke (Lengyelország)

7. Mesebolt Bábszínház (Magyarország)

**Pályázati költségvetés:** 250.000,- EUR

**Pályázati támogatás:** 200.000,- EUR

**Önerő:** 50.000,- EUR (ebből 7.150,- EUR a Bábszínházra eső részösszeg, melynek fedezete a Bábszínház költségvetésében rendelkezésre álló bér- és járulékköltség, vagy a 2025 végén a nyertesek számára megnyíló önerő pályázat lesz)

**Projekt leírás:**

A projekt határokon átnyúló nemzetközi együttműködés formájában valósul meg és hároméves időtartamra vonatkozik. A 14-18 év közötti generáció színházlátogatási szokásait, preferenciáit, korosztályi sajátosságait, érdeklődését és megszólítási lehetőségeit vizsgálja, természetesen színházi fókuszon keresztül. 2028 nyarán, egy nemzetközi konferencia-workshop-fesztivál kertében történik a projekt lezárása, ahol ismertetik a kutatási eredményeket és levonják a konklúziókat. Bemutatásra kerül a vizsgált korosztály számára egy nemzetközi előadás, mely minden partnerországban és nemzetközi fesztiválokon bemutatásra kerülne.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Szombathely Megyei Jogú Város Önkormányzata mindenkori költségvetési rendelete minden évben biztosít támogatást a szombathelyi székhellyel rendelkező, a város területén működő sportszervezetek, alapítványok részére. Szombathely Megyei Jogú Város Önkormányzata Közgyűlése a 4/2025. (II.28.) önkormányzati rendeletében jóváhagyta az Önkormányzat 2025. évi költségvetését, amelynek 14. számú mellékletében a sport ágazat kiadásai tételsorai között az „Egyéb sportcélú kiadások, támogatások” tételsoron 55.500 e Ft. előirányzatot biztosított.

Szombathely Megyei Jogú Város Önkormányzata Közgyűlésének Városstratégiai, Idegenforgalmi és Sport Bizottság 2025. évi szombathelyi székhelyű sportszervezetek működésének és tevékenységének támogatására kiírt pályázati felhívásra az alábbi kettő szombathelyi székhelyű alapítvány támogatási kérelme érkezett be:

1. Vasi Tekesportért Alapítvány

Szombathely Megyei Jogú Város Közgyűlésének Városstratégiai, Idegenforgalmi és Sport Bizottságához 2025. március 30. napján a Vasi Tekesportért Alapítvány 420.000,- Ft összegű támogatási kérelmet nyújtott be a VAOSZ Tekepálya (9700 Szombathely, Fő tér 14/B.) felújítási, eszközbeszerzési költségeinek támogatására, finanszírozására.

Az Alapítvány az üzemeltetéssel járó feladatokat az elmúlt időszakban magas színvonalon, megfelelő hozzáértéssel elvégezte, továbbá korszerűsítési munkálatokat valósított meg a pálya működésének fenntartása érdekében. Többek között álmennyezet kiépítése, nyílászárók cseréje, tekegolyók cseréje, fűtéskorszerűsítés, világítótestek cseréje történt meg.

Az Alapítvány az igényelt támogatásból a VAOSZ Tekepálya bábuállásának átalakítását kívánja elvégezni, továbbá az elhasználódott becsapódásgátló gumifal cseréje indokolt, valamint a golyóverem megerősítésének speciális karbantartását szükséges elvégezni.

A Városstratégiai, Idegenforgalmi és Sport Bizottság 94/2025. (IV.22.) VISB számú határozatával 200.000,- Ft összegű támogatásról döntött az „Egyéb sportcélú kiadások, támogatások” tételsor terhére.

1. Változó Világért Alapítvány

A Változó Világért Alapítvány 660.000,- Ft összegű támogatási kérelmet nyújtott be Szombathely Megyei Jogú Város Közgyűlésének Városstratégiai, Idegenforgalmi és Sport Bizottságához 2025. március 31. napján.

Az Alapítvány Sportbörze rendezvényt tervez megvalósítani Szombathelyen. A program célja a sport népszerűsítése, az esélyegyenlőség segítése, a sportoláshoz való hozzáférés megkönnyítése, megfelelő sportág választása gyermek és felnőttkorban. A programban a szombathelyi székhelyű sportszervezetek az oktatási és edzési tevékenységüket mutathatják be szervezett keretek között.

A Városstratégiai, Idegenforgalmi és Sport Bizottság 94/2025. (IV.22.) VISB számú határozatával 200.000 Ft,- összegű támogatásról döntött az „Egyéb sportcélú kiadások, támogatások” tételsor terhére.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

Az alapítványok a közpénzekből nyújtott támogatások átláthatóságáról szóló 2007. évi CLXXXI. törvényben előírt összeférhetetlenségi nyilatkozatot megtették.

A fentiek alapján kérem a Tisztelt Közgyűlést, hogy az alapítványok támogatásáról dönteni szíveskedjék.

**4.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2025. március 25. – április 25. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri
 | 237 |
| **A helyiségbérlet szabályairól szóló 17/2006. (V.25.) önkormányzati rendelet** |
| 1. bérlő kijelölése
 | 1 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** |
| 1. Nyugdíjas Bérlők Házában bérlőkijelölés
 | 3 |
| **A közterület használatának szabályairól szóló 2/2011. (I.31.) önkormányzati rendelet** |
| 1. közterület-használattal kapcsolatos feladatok ellátása
 | 61 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** |
| 1. közterületen tartandó szabadtéri rendezvény zajkibocsátási határértékének megállapítása
 | 3 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása
 | 92 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** |
| 1. időszakos (legfeljebb 10 nap időtartamra vagy adott rendezvényhez kapcsolódó) ingyenes használat engedélyezése
 | 1 |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról
 | 11 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** |
| 1. települési támogatások megállapítása iránti eljárás, köztemetés elrendelése
 | 632 |
| **A településkép védelméről szóló 26/2017. (XII.20.) önkormányzati rendelet** |
| 1. településképi bejelentés tudomásul vétele
 | 18 |
| 1. településképi vélemény
 | 4 |
| 1. településképi kötelezés
 | 1 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** |
| 1. az ajánlatkérő nevében a közbeszerzési eljárást lezáró döntés meghozatala
 | 1 |
| **Az önkormányzat 2025. évi költségvetéséről szóló 4/2025. (II.28.) önkormányzati rendelet** |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása
 | 3 |
| **Összesen:** | **1068** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 140 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**Szombathely, 2025. április „ ”**

 **/: Dr. Nemény András :/**

**I.**

**HATÁROZATI JAVASLAT**

**……../2025. (IV.30.) Kgy. számú határozat**

1. Szombathely Megyei Jogú Város Közgyűlése a Szombathelyi Tankerületi Központ fenntartásában lévő nevelési-oktatási intézmények intézményi tanácsaiba Szombathely Megyei Jogú Város Önkormányzatának képviselőjeként a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamra az alábbi személyeket delegálja:

|  |  |
| --- | --- |
| **Intézmény** | **Intézményi tanácsba önkormányzat részéről delegált személyek** |
| Dési Huber István Általános Iskola | Németh Ákos |
| Gothard Jenő Általános Iskola | Dr. László Győző |
| Nyitra Utcai Általános Iskola | Putz Attila |
| Oladi Általános Iskola | Illés KárolySzuhai ViktorDr. Horváth Attila |
| Paragvári Utcai Általános Iskola | Tóth KálmánLukács Dániel |
| Szombathelyi Bercsényi Miklós Általános Iskola | Kelemen Krisztián |
| Szombathelyi Derkovits Gyula Általános Iskola | Dr. Czeglédy Csaba |
| Szombathelyi Neumann János Általános Iskola | Bokányi AdriennÁgh Ernő |
| Szombathelyi Váci Mihály Általános Iskola és Alapfokú Művészeti Iskola | Horváth Soma |
| Szombathelyi Zrínyi Ilona Általános Iskola | Németh Ákos |
| Aranyhíd Egységes Gyógypedagógiai, Konduktív Pedagógiai Módszertani Intézmény, Óvoda, Általános Iskola, Szakiskola, Készségfejlesztő Iskola és Fejlesztő Nevelés-Oktatást Végző Iskola | Dr. Horváth Attila |
| Szombathelyi Bartók Béla Zeneiskola - Alapfokú Művészeti Iskola | Lukács Dániel |
| Szombathelyi Kanizsai Dorottya Gimnázium | Gálffy Áron |
| Szombathelyi Művészeti Szakgimnázium | Horváth Soma |
| Szombathelyi Nagy Lajos Gimnázium | Dr. László Győző |

2. A Közgyűlés felkéri a Polgármestert, hogy döntéséről a Szombathelyi Tankerületi Központot, valamint az érintett intézmények igazgatóit tájékoztassa.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**  azonnal (1. pont vonatkozásában)

 2025. május 15. (2. pont vonatkozásában)

**II.**

**HATÁROZATI JAVASLAT**

**…/2025.(IV.30.) Kgy. sz. határozat**

A Közgyűlés hozzájárul ahhoz, hogy a Mesebolt Bábszínház partnerintézményként részt vegyen az Európai Együttműködésű Projekt (European Cooperation Projects) CREA-CULT-2025-COOP-1elnevezésű – önrészt igénylő - pályázatán, önkormányzati többletforrás biztosítása nélkül.

**Felelős:** Dr. Nemény András polgármester

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

Csató Kata, a Mesebolt Bábszínház igazgatója)

**Határidő:** azonnal

**III/I.**

**I.**

**HATÁROZATI JAVASLAT**

**…./2025. (IV.30.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján - figyelembe véve a Városstratégiai, Idegenforgalmi és Sport Bizottság 94/2025. (IV.22.) VISB számú határozatában foglalt javaslatot – hozzájárul ahhoz, hogy a Vasi Tekesportért Alapítvány az önkormányzat 2025. évi költségvetéséről szóló 4/2025. (II.28.) önkormányzati rendelet 14. mellékletében meghatározott „Egyéb sportcélú kiadások, támogatások” tételsor terhére 200.000,- Ft összegű támogatásban részesüljön aVAOSZ Tekepálya felújítási és eszközbeszerzési költségeinek finanszírozására.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

Dr. László Győző alpolgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** 1.azonnal

 2. 2025. május 31.

**III/II.**

**HATÁROZATI JAVASLAT**

**…./2025. (IV.30.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján - figyelembe véve a Városstratégiai, Idegenforgalmi és Sport Bizottság 94/2025. (IV.22.) VISB számú határozatában foglalt javaslatot – hozzájárul ahhoz, hogy a Változó Világért Alapítvány az önkormányzat 2025. évi költségvetéséről szóló 4/2025. (II.28.) önkormányzati rendelet 14. mellékletében meghatározott „Egyéb sportcélú kiadások, támogatások” tételsor terhére 200.000,- Ft összegű támogatásban részesüljön az Alapítvány által Szombathelyen megrendezésre kerülő 2025. év Sportbörze rendezvény költségeinek finanszírozására.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

Dr. László Győző alpolgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. azonnal

 2. 2025. május 31.

**IV.**

**HATÁROZATI JAVASLAT**

**……/2025. (IV.30.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal